b'\n_START_ARTICLE_\nTerry Kath\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nTeini-ik\xc3\xa4inen Kath soitti bassoa lukuisissa eri yhtyeiss\xc3\xa4 1960-luvun puoliv\xc3\xa4lin tienoilla ennen kuin h\xc3\xa4nen soittimekseen vakiintui s\xc3\xa4hk\xc3\xb6kitara. Chicago perustettiin vuonna 1969 ja Kath soitti siin\xc3\xa4 kuolemaansa saakka. Kath k\xc3\xa4ytti urallaan p\xc3\xa4\xc3\xa4asiassa Fenderin Stratocasteria ja Telecasteria, joista j\xc3\xa4lkimm\xc3\xa4isen Kathin k\xc3\xa4yt\xc3\xb6ss\xc3\xa4 ollut yksil\xc3\xb6, joka oli varustettu humbucker-mikrofonilla ja koristeltu useilla tarroilla - mm. NHL-j\xc3\xa4\xc3\xa4kiekkojoukkue Chicago Blackhawksin logolla - tuli omaper\xc3\xa4isyytens\xc3\xa4 johdosta tunnetuksi._NEWLINE_Chicagossa p\xc3\xa4\xc3\xa4laulut jaettiin Kathin mukana ollessa p\xc3\xa4\xc3\xa4asiassa h\xc3\xa4nen, basisti Peter Ceteran ja kosketinsoittaja Robert Lammin kesken. Kath my\xc3\xb6s kirjoitti useita Chicagon kappaleita, kahdesta kolmeen jokaiselle levylle, joiden tekoon h\xc3\xa4n osallistui.\n_START_SECTION_\nKuolema\n_START_PARAGRAPH_\nKathilla oli tapana kuljettaa mukanaan aseita ja leikitell\xc3\xa4 niiden kanssa. Chicagon roudarin ja teknikon, Don Johnsonin, luona j\xc3\xa4rjestetyn juhlan j\xc3\xa4lkeen h\xc3\xa4n otti 38-kaliiperisen revolverin, asetti sen piipun p\xc3\xa4\xc3\xa4t\xc3\xa4\xc3\xa4n vasten ja painoi liipaisinta useita kertoja tiet\xc3\xa4en, ettei aseessa ollut luoteja. Johnson huolestui Kathin k\xc3\xa4yt\xc3\xb6ksest\xc3\xa4 ja kehotti t\xc3\xa4t\xc3\xa4 useaan otteeseen olevan varovainen. Seuraavaksi Kath otti puoliautomaattisen 9-millimetrisen pistoolin ja vakuutteli Johnsonille, ettei ase ole ladattu. Kath jopa n\xc3\xa4ytti Johnsonille tyhj\xc3\xa4\xc3\xa4 makasiinia, jonka asetti takaisin pistooliin. Kath asetti aseen kohti ohimoaan ja painoi liipaisinta. Panospes\xc3\xa4ssa kuitenkin oli luoti ja Kath kuoli v\xc3\xa4litt\xc3\xb6m\xc3\xa4sti._NEWLINE_Muut Chicagon j\xc3\xa4senet olivat Kathin kuoleman johdosta j\xc3\xa4rkyttyneit\xc3\xa4 ja suunnittelivat lopettavansa yhtyeen. Tonight Shown musiikkiohjaaja Doc Severinsenin kehotuksesta he p\xc3\xa4\xc3\xa4ttiv\xc3\xa4t kuitenkin jatkaa ja yhtye on edelleenkin toiminnassa. Kathin tilalle Chicagon kitaristiksi valittiin Donnie Dacus._NEWLINE_Kathilta j\xc3\xa4i leski Camelia sek\xc3\xa4 kuolinhetkell\xc3\xa4 kaksivuotias tyt\xc3\xa4r Michelle. H\xc3\xa4net on haudattu Kalifornian Glendaleen.'